De i alt 600 personer, der mistede deres job i Frederikshavn for godt halvandet år siden, har været gode til at komme tilbage i arbejde, det viser en ny analyse.

For halvandet år siden blev 600 personer fyret fra MAN Diesel og lysfabrikken Martin i Frederikshavn. En ny analyse lavet af Beskæftigelsesregion Nordjylland viser nu, at de fyrede har været gode til at komme tilbage i job, det skriver P4/Nordjylland. Færre end halvdelen af de fyrede modtager i dag arbejdsløshedsunderstøttelse eller en anden form for offentlig ydelse. - Jeg er overrasket over - og glad for - at så mange er kommet i job igen. Det er en succeshistorie midt under finanskrisen, siger formand for Beskæftigelsesrådet Erik H. Andersen til P4/Nordjylland.